Rihanna skenk miljoene om Covid-19 te beveg | Maroela Media
Rihanna (Foto: Jordan Strauss/Invision/AP)
Die “Umbrella”-sangeres Rihanna se niewinsgewende organisasie, die Clara Lionel-stigting, het meer as R88 miljoen geskenk om teen die wêreldwye Covid-19-pandemie te help veg.
Dié liefdadigheidsorganisasie het aangekondig instansies soos die Wêreldgesondheidsorganisasie se Covid-19-solidariteithulpfonds, die internasionale reddingskomitee, Feeding America en Partners in Health sal uit hierdie skenking voordeel trek.
Die geld sal onder meer gebruik word vir navorsing, om inentings en ander behandeling te ontwikkel, beskermende drag vir gesondheidswerkers aan te skaf en vir die onderhoud van hoësorgeenhede in hospitale.
Die Clara Lionel-stigting se amptelike webwerf skryf dat hulle ook gaan help met kosbanke wat hoërisiko-gemeenskappe in die VSA dien.
ŉ Gedeelte van die geld sal ook gebruik word om toets- en behandelingsentrums in Haiti en Malawi te verbeter.
Rihanna. (Foto: Invision/AP)
“Dit maak nie saak wie jy is of waar jy vandaan kom nie, hierdie pandemie raak ons almal. En vir die wêreld se kwesbaarste mense is die slegste dalk nog in sig,” lui ŉ verklaring van die stigting.
“Om ons gesondheidswerkers en kwesbare gemeenskappe te beskerm, moet ons inspring. Die tyd om daadwerklik op te tree, is nou.”
Rihanna het dié organisasie in 2012 gestig om haar grootouers, Clara en Lionel Braithwaite, te vereer. Ander bekendes soos Ryan Reynolds en Blake Lively, Russel Wilson, Ciara en Donatella Versace het ook al bydraes gelewer om Covid-19 te beveg.
Deel van: Bekendes, Goeie nuus, Wêreldnuus
Dit is seker nuuswaardig dat Rihanna (of haar liefdadigheidsorganisasie) miljoene geskenk het om te help in die stryd teen Covid-19. Ek sien egter in pres Ramaphosa se toespraak dat hy die Rupert en Oppenheimer families bedank omdat elkeen R1 triljoen (is dit die korrekte vertaling van R1 billion?) beloof het. Nog niks daarvan in Maroela Media gelees nie. Of het ek dit dalk misgekyk?
Leer die Bybel ons nie dat jy jou loon weg het as jou een hand weet wat die ander hand doen nie. . .
Ja , en Malemma sal heelvoor in die ry indruk om te skep van die Oppenheimers wat hy so beledig.
Wie probeer sy beïndruk?
Ek kan julle belowe sy probeer nie een van julle beïndruk nie. Die mediadekking is goed, want dalk volg ander in haar voetspore en alle hulp is nodig. Kan nie glo daar is wragtig mense wat die negatiewe beklemtoon op so ‘n artikel nie.